b'\n_START_ARTICLE_\nVladas \xc4\x8cesas\n_START_PARAGRAPH_\nVladas \xc4\x8cesas (1917 m. sausio 16 d. Rudakiuose, Pernaravos vals\xc4\x8dius \xe2\x80\x93 2008 m. spalio 8 d. Vilniuje. Palaidotas Antakalnio kapin\xc4\x97se.) \xe2\x80\x93 Lietuvos dainininkas (tenoras).\n_START_SECTION_\nBiografija\n_START_PARAGRAPH_\nBaig\xc4\x97 Vilkijos gimnazij\xc4\x85. 1946 m. baig\xc4\x97 Kauno konservatorijos Petro Olekos dainavimo klas\xc4\x99._NEWLINE_1944\xe2\x80\x931975 m. Lietuvos SSR operos ir baleto teatro solistas. 1969\xe2\x80\x931991 m. (su pertraukomis) d\xc4\x97st\xc4\x97 Lietuvos konservatorijoje. Gastroliavo SSRS miestuose . 1954 m. Lietuvos SSR nusipeln\xc4\x99s artistas ._NEWLINE_Kauno muzikiniame teatre debiutavo 1944 m. Laimu\xc4\x8dio vaidmeniu J. Karnavi\xc4\x8diaus operoje \xe2\x80\x9eGra\xc5\xbeina\xe2\x80\x9c. Ta\xc4\x8diau pirmasis tikras debiutas \xc4\xafvyko 1945 m. grafo Almavivos vaidmeniu operoje \xe2\x80\x9eSevilijos kirp\xc4\x97jas\xe2\x80\x9c, kurioje debiutavo ir kiti to meto jaunieji solistai \xe2\x80\x93 L. Jakevi\xc4\x8di\xc5\xabt\xc4\x97, v\xc4\x97liau tapusi ir Vlado \xc4\x8ceso gyvenimo drauge, ir J. Stasi\xc5\xabnas, oper\xc4\x85 dirigavo R. Geniu\xc5\xa1as._NEWLINE_Antrasis vaidmuo, taip pat parengtas 1945-aisiais, tapo ir pa\xc4\x8diu svarbiausiu Vlado \xc4\x8ceso karjeroje, tai Hercogas G. Verdi \xe2\x80\x9eRigolete\xe2\x80\x9c, v\xc4\x97liau ne kart\xc4\x85 dainuotas jau \xc4\xaf Vilni\xc5\xb3 persik\xc4\x97lusioje Lietuvos operoje. Nuo 1945-\xc5\xb3j\xc5\xb3, Vladas \xc4\x8cesas 30 met\xc5\xb3 buvo Lietuvos operos solistas, gars\xc4\x97j\xc4\x99s kaip neprilygstamas Hercogas, ir kiekviename savo spektaklyje Hercogo dainel\xc4\x99 dainuodav\xc4\x99s po kelis kartus, Almaviva, Belkor\xc4\x97, Jontekas ir daugelio kit\xc5\xb3 vaidmen\xc5\xb3 operose ir operet\xc4\x97se atlik\xc4\x97jas._NEWLINE_1969\xe2\x80\x931991 m. Vladas \xc4\x8cesas d\xc4\x97st\xc4\x97 konservatorijoje (dab. Lietuvos muzikos ir teatro akademija), augino jaun\xc4\x85j\xc4\x85 kart\xc4\x85, kuri mokytojo profesionalum\xc4\x85 ir geb\xc4\x97jimus bei dedamas viltis pateisino su kaupu \xe2\x80\x93 tai operos solistai J. Valuckas, Z. \xc5\xbdemaitis, G. Maciulevi\xc4\x8dius, V. Juozapaitis, A. Penikas ir kt._NEWLINE_Visai neseniai, prie\xc5\xa1 mirt\xc4\xaf, Vladas \xc4\x8cesas baig\xc4\x97 ra\xc5\xa1yti savo prisiminimus, palikdamas ne\xc4\xafkainojamus pasakojimus apie daugyb\xc4\x99 situacij\xc5\xb3, pergyvenim\xc5\xb3, patirt\xc5\xb3 teatre ir konservatorijoje, istorijas apie sud\xc4\x97tingus teatro pasaulio \xc5\xbemoni\xc5\xb3 santykius, apie savo bendraam\xc5\xbeius kolegas._NEWLINE_Mokiniai: Vytautas Juozapaitis, Jonas Valuckas .'